SET ปิดเย็นลบ 1 จุด มูลค่าซื้อขาย 2.53 หมื่นลบ. เบาบางในรอบ 2 ปี
SET ปิดเย็นลบเล็กน้อย 1 จุด มูลค่าซื้อขาย 2.53 หมื่นลบ. เบาบางในรอบ 3 ปี 1 เดือน ดัชนีปิดตลาดวันนี้ ที่ระดับ 1,653.09 จุด ลบ 0.53 จุด หรือ 0.03% มูลค่าการซื้อขาย 2.53 หมื่นล้านบาท
5 ก.พ. 2562

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,653.09 จุด ลบ 0.53 จุด หรือ 0.03% มูลค่าการซื้อขาย 2.53 หมื่นล้านบาท โดยมูลค่าการซื้อขายในวันนี้เบาบางในรอบ 2 ปี 1 เดือน นับตั้งแต่ดัชนีตลาดหุ้นไทยปิดตลาดเมื่อวันที่ 26 ธ.ค.59 ด้วยมูลค่าการซื้อขาย 2.35 หมื่นล้านบาท
10 หุ้นกดดัชนีวันนี้

ด้านนายมงคล พ่วงเภตรา ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.เคทีบี (ประเทศไทย) กล่าวว่า ภาพรวมการลงทุนตลาดหุ้นไทยวันนี้ค่อนข้างเงียบเหงา เนื่องจากตลาดภูมิภาคส่วนใหญ่ปิดทำการในเทศกาลตรุษจีน ทำให้มูลค่าการซื้อขายเบาบาง
อีกทั้งตลาดตอบรับข่าวจากต่างประเทศมาค่อนข้างมากแล้ว ส่วนปัจจัยในประเทศแม้การเลือกตั้งจะมีความชัดเจนมากขึ้นหลังเปิดรับสมัครสมาชิกสภาผู้แทนราษฎร (ส.ส.) แล้ว แต่ก็ยังต้องการเห็นภาพการเมืองในระยะต่อไป
ขณะที่ตลาดมีแรงซื้อสลับขายออกมา โดยเฉพาะมีแรงขายในกลุ่มโรงกลั่นและปิโตรเคมีที่เพิ่งปรับตัวขึ้นไปในช่วง 2-3 วัน และมีแรงซื้อเข้ามาในหุ้นกลุ่มค้าปลีก เป็นลักษณะของการสลับหุ้นลงทุน ส่วนการประชุมคณะกรรมการนโยบายการเงิน (กนง.) ที่จะมีขึ้นในวันพรุ่งนี้ (6 ก.พ.) ไม่น่ามีนัยสำคัญมากนัก เนื่องจาก กนง.ส่งสัญญาณว่าจะยังไม่ปรับขึ้นดอกเบี้ยมาแล้วก่อนหน้านี้
สำหรับแนวโน้มการซื้อขายวันพรุ่งนี้ คาดว่าวอลุ่มการซื้อขายน่าจะยังเบาบางเพราะตลาดภูมิภาคส่วนใหญ่ยังปิดทำการ แต่ตลาดก็ยังจับตาการแถลงนโยบายประจำปี (State of the Union) ต่อสภาคองเกรสสหรัฐของนายโดนัลด์ ทรัมป์ ประธานาธิบดีสหรัฐ ซึ่งจะมีขึ้นในคืนวันนี้เวลา 21.00 น.ตามเวลาสหรัฐ หรือตรงกับช่วงเช้าวันพุธเวลา 09.00 น.ตามเวลาไทย
โดยต้องรอดูว่าท่าทีว่านายทรัมป์จะลดความแข็งกร้าวลงหรือไม่ โดยเฉพาะประเด็นสงครามการค้า หลังจากพรรครีพับลิกันสูญเสียคะแนนเสียงข้างมากในสภาผู้แทนราษฎร (สภาล่าง) ซึ่งอาจมีผลต่อทิศทางค่าเงินดอลลาร์และราคาน้ำมัน พร้อมมองแนวรับวันพรุ่งนี้ 1,645 จุด และแนวต้าน 1,660 จุด
 
ส่วนหลักทรัพย์ที่มีมูลค่าการซื้อขายสูงสุด 5 อันดันแรก ได้แก่
PTT มูลค่าการซื้อขาย 910,536.18 ล้านบาท ปิดที่ 49.25 บาท ราคาไม่เปลี่ยนแปลง
PTTEP มูลค่าการซื้อขาย 801,671.20 ล้านบาท ปิดที่ 125.50 ราคาไม่เปลี่ยนแปลง
BDMS มูลค่าการซื้อขาย 799,014.37 ล้านบาท ปิดที่ 23.80 ราคาไม่เปลี่ยนแปลง
AOT มูลค่าการซื้อขาย 699,276.82 ล้านบาท ปิดที่ 70 บาท เพิ่มขึ้น 0.75 บาท
CPALL มูลค่าการซื้อขาย 652,235.72 ล้านบาท ปิดที่ 78 บาท เพิ่มขึ้น 0.25 บาท
ตลาดหุ้นเอเชีย

** ตลาดหุ้นเอเชียส่วนใหญ่ปิดทำการเนื่องในวันตรุษจีน **